Diari Oficial de la Generalitat Valenciana


Sumari del DOGV 4180, del 31-01-2002 (2002/759)

ORDRE de 23 de gener de 2002, de la Conselleria del Portaveu del Govern, per la qual es convoquen 2 beques per a la realització de pràctiques professionals de publicitat.
--------------------------------------------------------------------------------------------------------------------------------------------------------------------------

### Dades del document

Número de DOGV
:   4180

Data del DOGV
:   31-01-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/759


Data del document
:   23-01-2002

Organisme emissor
:   Conselleria del Portaveu del Govern

Tipus de document
:   Ordre

Descriptors 

:   * assignació per estudis
    * ajuda pública
    * suport econòmic
    * professió de la comunicació

ORDRE de 23 de gener de 2002, de la Conselleria del Portaveu del Govern, per la qual es convoquen 2 beques per a la realització de pràctiques professionals de publicitat. [2002/X759]
  
La Conselleria del Portaveu del Govern, en el marc de la política dirigida a la millora i especialització dels professionals de la comunicació, convoca la concessió de beques perquè els joves puguen accedir a la realització de pràctiques professionals de la comunicació publicitària.
  
L'anterior actuació es troba recollida en els objectius i activitats del Programa 462.10, i existeix prou consignació pressupostària en el Pressupost de la Generalitat Valenciana per a l'exercici de 2002.
  
En virtut de les facultats que em confereixen l'article 47.3 de la Llei d'Hisenda Pública, l'article 40 del Decret 109/2000, del Govern Valencià, pel qual s'aprova el Reglament Orgànic i Funcional de la Presidència de la Generalitat Valenciana i el de la Conselleria del Portaveu del Govern, i l'article 35 e) de la Llei 5/1983, de 30 de desembre, de Govern Valencià, i segons el que estableix el Decret 108/1992, de 6 de juliol, del Govern Valencià, pel qual es regula la concessió de beques, resolc:
  
1. Convocar 2 beques per a realitzar pràctiques professionals de publicitat.
  
2. Aprovar les bases que s'adjunten, que han de regir la convocatòria.
  
3. L'import de les beques serà finançat a càrrec del capítol IV, línia T2400000, del Programa 462.10 del Pressupost de la Generalitat Valenciana per a 2002 i 2003, per una quantia màxima de dos milions dues-centes vuitanta mil pessetes (2.280.000 PTA), equivalent a 13.703,07 euros.
  
4. Contra aquesta resolució, que posa fi a la via administrativa, es podrà interposar potestativament un recurs de reposició davant l'òrgan que ha dictat l'acte, en el termini d'un mes comptat des de l'endemà a la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que estableixen els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.
  
València, 23 de gener de 2002.- La consellera del Portaveu del Govern: Alicia de Miguel García.
  
Bases de la convocatòria per a la concessió de 2 beques per a la realització de pràctiques professionals de publicitat
  
1. Objecte
  
Les beques tenen per objecte la formació complementària i l'especialització de joves professionals de la comunicació publicitària.
  
2. Nombre i destinació de les beques
  
Es convoquen 2 beques per a la realització de pràctiques de publicitat, amb destinació a la Direcció General de Comunicació de la conselleria del Portaveu del Govern.
  
3. Dotació, duració i pagament de les beques
  
La dotació de cada una de les beques és de noranta-cinc mil pessetes (95.000 PTA) brutes mensuals, equivalents a 570,96 euros.
  
El període d'aprofitament de les beques, serà de 12 mesos, comptats a partir de l'1 d'abril de 2002.
  
L'import de les beques s'abonarà mensualment, amb el certificat previ de la directora general de Comunicació.
  
4. Requisits
  
Els aspirants hauran de reunir el requisit de llicenciat/a en Ciències de la Informació, especialitat de Publicitat i Relacions Públiques, o llicenciat en Publicitat i Relacions Públiques, i en tot cas haurà d'acomplir-se l'esmentat requisit de titulació, com a màxim, en la data del final de presentació d'instàncies.
  
5. Formalització de les sol·licituds
  
El model de sol·licitud estarà a disposició de les persones interessades en els punt següents:
  
- Registre General de la Presidència de la Generalitat Valenciana, c/ Historiador Chabás, 2 - 46458 València.
  
- Delegació Territorial del Consell de la Generalitat Valenciana a València, c/ Gregorio Gea, 27 € 46275 València.
  
- Delegació Territorial del Consell de la Generalitat Valenciana a Castelló, c/ Major, 78 € 12508 Castelló de la Plana.
  
- Delegació Territorial del Consell de la Generalitat Valenciana a Alacant av. Dr. Gadea, 10 € 03025 Alacant.
  
Els/es candidats/es hauran de presentar-ho degudament complimentat en el Registre siti en cada una de les direccions indicades o tramitar-lo per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aportant la següent documentació:
  
a) Títol de llicenciat.
  
b) Currículum.
  
c) Fotocòpia compulsada del DNI.
  
d) Expedient acadèmic.
  
e) Declaració jurada de no tenir cap relació laboral i de no beneficiar-se de cap altra beca.
  
f) Qualssevol altres documents que acrediten la possessió de títols, mèrits docents, investigadors o professionals que es desitgen al·legar.
  
Tots els documents s'acreditaran mitjançant compulsa, en el moment de la presentació de les sol·licituds.
  
6. Termini de presentació de les sol·licituds
  
El termini de presentació de sol·licituds serà de 15 dies hàbils, comptats a partir de l'endemà de la publicació d'aquesta convocatòria al Diari Oficial de la Generalitat Valenciana.
  
7. Procés de selecció
  
Per a l'examen de les sol·licituds de beques es constituirà una comissió avaluadora, integrada pels següents membres:
  
- Presidenta: senyora Dora Ibars Sancho, directora general de Comunicació.
  
- Vocal: senyora Luisa Camarasa Soriano, cap del Servei de Publicitat i Gestió.
  
- Vocal: senyora Carmen Giner Conejos, tècnica de la Direcció General de Comunicació.
  
- Vocal: senyor José Ramón Vallés Menosi, tècnic de la Direcció General de Comunicació.
  
- Secretària: senyora Mª Piedad Sanz Solera, administrativa de la Direcció General de Comunicació, que actuarà amb veu però sense vot.
  
La comissió podrà estar assessorada pel personal tècnic o professional que considere necessari i que podrà assistir a les sessions amb veu però sense vot. També es podran convocar els candidats que s'estime convenient per a comprovar, mitjançant entrevista, aquells extrems o mèrits adduïts que jutge d'interès.
  
La selecció dels/es becaris/es vindrà donada per la puntuació obtinguda per l'aplicació del barem següent:
  
a) Expedient acadèmic: un màxim de 6 punts en funció de la nota mitjana obtinguda en l'expedient acadèmic, d'acord amb la següent escala:
  
Nota mitjana 5 : 1 punt
  
Nota mitjana 6: 2 punts
  
Nota mitjana 7 : 3 punts
  
Nota mitjana 8 : 4 punts
  
Nota mitjana 9: 5 punts
  
Nota mitjana 10: 6 punts
  
Les fraccions corresponents a les notes mitjanes s'arrodoniran per excés en el cas de ser aquestes superiors a 0'5.
  
b) Coneixement de valencià: un màxim de 3 punts en funció dels nivells de coneixement de valencià establerts per la Junta Qualificadora de Coneixements de Valencià, d'acord amb l'escala següent:
  
Nivell oral: 0,75 punts
  
Nivell elemental: 1,50 punts
  
Nivell mitjà: 2,25 punts
  
Nivell superior: 3 punts
  
c) Coneixements d'altres idiomes comunitaris: un màxim d'1 punt segons les especificacions següents:
  
I. Només tindran validesa els títols expedits per les escoles oficials d'idiomes radicades en territori espanyol.
  
II. Cada curs superat es puntuarà amb 0'10 punts, amb el màxim total d'1 punt per al conjunt dels idiomes i cursos acreditats.
  
d) Entrevista: un màxim de 7 punts. En l'entrevista es valorarà l'experiència professional i coneixements de l'administració autonòmica.
  
Finalitzat el procés selectiu, la comissió elaborarà una proposta de concessió de beques que serà tramitada per a la seua resolució en un termini no superior a quinze dies, i dita proposta contindrà la relació de beneficiaris i una borsa de reserva prioritzada, en funció de la puntuació obtinguda, per a cobrir les vacants que puguen produir-se per renúncia o abandonament.
  
8. Concessió
  
Les beques seran adjudicades per resolució de la consellera Portaveu del Govern , a la vista de la proposta de la comissió avaluadora, en el termini màxim de quatre mesos a partir de l'endemà del final de presentació de sol·licituds. La no resolució adjudicant dins del termini establert anteriorment, produirà l'efecte de la desestimació presumpta de les sol·licituds presentades.
  
La resolució de concessió serà publicada al Diari Oficial de la Generalitat Valenciana.
  
9. Obligacions i incidències
  
Les beques són incompatibles amb l'aprofitament de qualsevol altra beca, ajuda o activitat laboral regular. La infracció d'aquesta regla deixarà sense efecte la beca.
  
La condició de becari no genera cap relació laboral amb la Generalitat Valenciana.
  
En cas que el beneficiari de la beca siga un empleat de la Generalitat Valenciana, funcionari o laboral, aquest serà declarat en la situació administrativa que hi escaiga segons la normativa vigent en la funció pública; en situació de llicència retribuïda, i percebrà les retribucions bàsiques i l'ajuda familiar.
  
Els/es becaris/es hauran de presentar, en el moment en què comence l'aprofitament de la beca, la documentació acreditativa del compliment de les seues obligacions fiscals i amb la Seguretat Social, i a més, la documentació acreditativa que tenen cobertura sanitària.
  
La consellera Portaveu del Govern resoldrà les incidències que es produïsquen durant el període d'aprofitament de les beques i les deixarà sense efecte, amb l'audiència prèvia a l'interessat, en cas d'incompliment injustificat de les seues obligacions per part del becari o quan no realitzara l'activitat que va motivar la concessió o deixara de reunir els requisits exigits. Així mateix, tindrà la facultat d'interpretar el contingut d'aquestes bases, d'acord amb el que disposa l'article novè del Decret 108/1992, de 6 de juliol, del Govern Valencià, pel qual es regula la concessió de beques.
  
Finalitzat el període d'aprofitament de la beca i amb l'informe previ d'assistència, aprofitament i aptitud per part dels serveis corresponents, s'estendrà el certificat de la directora general de Comunicació.
  
10. Consignació pressupostària
  
La consignació pressupostària per a atendre el pagament de les beques, queda subordinada als crèdits autoritzats i consignats en el Pressupost de la Generalitat Valenciana per a 2002 i 2003, capítol IV, línia T2400000, del programa 462.10, sent l'import global màxim d'aquestes de dos milions dues-centes vuitanta mil pessetes (2.280.000 PTA), equivalents a 13.703,07 euros, repartit en les anualitats següents:
  
- 2002: 1.710.000 PTA/ 10.277,31 euros.